Sedaviisi lumekoorikul puude vahel ringi krõbistades oli täitsa mõnus tunne, et harvendusraiet tehes sai omal ajal õiged otsused vastu võetud. Rabakraavi lähedal, kus on kõige vesisem metsaosa, on lubatud lageraie ja metsauuendust poleks tarna kasvukohas seaduse järgi vaja teha. Olen vaadanud neid  kõveraid, puntidena kasvavaid sangleppi ja kunagi heinamaana kasutusel olnud kohas hõredalt kasvavaid jämedate okste ja keerdus tüvedega raugaealisi kaski ning mõelnud - kas peaksin üldse seal lageraiet tegema? Rohurinne on lopsakas, okslikud sanglepad võib eemalt vaadates tammepuuga segi ajada, maa vesine, koht kauge, metsloomadel hea varjuline ja rahulik paik. Ühe kõvera kase harude vahel oli kunagi hiireviu pesa, seejärel hõivas selle händkakk. Nüüdseks on pesast alles veel mõned risuriismed. Aastate  jooksul lisandub mõni sirgem noor kask või sanglepp, kuivemale mättale sätib end sisse pisike kuusehakatis. Miks peaksin praegu sinna rahu rikkuma minema?